《次韵张中白元日》
元代·方回

瓣香清晓肃冠绅，户外遥山展翠颦。
瘦影自怜耽醉叟，欢声何限喜晴人。
匆匆节序梅花老，袞袞尘埃世事新。
自有天来至今日，不知芳草几番春。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。